IN KLEINGROEPE: Ons respekteer mekaar deur mekaar as mense raak te sien. Ons praat nie bo-oor of namens ander nie. Ons onderbreek mekaar nie. Ons laat mekaar toe om ons stories ongehinderd te vertel. Ons gee aan mekaar gelyke tyd vir ons stories en bydraes. Ons kompeteer nie met mekaar in die groepe nie.
Jesus demonstreer sy respek vir “heidene” deur in Siro-Fenisië tuis te gaan en genees die dogter van die Griekse vrou uit respek vir haar gelowige aanspraak op Hom.
Jesus sien die pa se nood raak – ‘n doofstom kind vanweë ‘n onrein gees – en luister eers na hom voor Hy sy seun gesond maak.
”Jesus het egter met die een oor gehoor wat daar gesê word en Hy sê toe vir die raadslid van die sinagoge: ‘Moet jou nie ontstel nie. Bly maar net glo!’”
Jesus luister nie net na die versoek van Jaïrus om sy dogtertjie te gaan genees nie, maar bemoedig hom om te bly glo, toe Hy hoor hoe sy geloof deur die berig van haar dood onder skoot kom.
Jesus steek sy hand uit en raak die melaatse aan om hom in te sluit in sy gemeenskap. Hy maak die melaatse rein en laat hom die vereiste offer bring, om hom weer deel van die geloofsgemeenskap te maak.
Jesus wys sy liefde vir sy dissipels deur hulle voete soos ‘n slaaf te was. Só stel Hy vir ons ‘n voorbeeld om ander met menswaardigheid te hanteer en bó alles lief te hê.